Portada das Praterías

Portada das Praterías (galizieraz, Zilargintzetako eliz ataria ) Santiago de Compostelako katedraleko  gurutzaduraren hegoaldeko fatxadako eliz ataria da. Izena datorkio toki honetan zilargileek lantegi edo obradoiro batzuk zituztelako.

 Historia eta deskribapena 
1103 eta 1117 urteen artean eraiki zen eta, jatorrizko erliebe erromanikoez gain, inoiz eraiki ez zen ate batetik eta Paradisuko eliz ataritik bertara ekarritako beste elementu batzuk ditu. 

Ezkerreko ateko tinpanoan Kristo agertzen da deabru talde batek tentatuta. Eskuinean, eskuetan burezur bat duen erdi-biluzik dagoen emakume bat agertzen da, Eva edo adultero bat izan daitekeena. Eskubiko atearen tinpanoan, Kristoren nekaldiko eszena batzuk agertzen dira.

Janbetan San Andres eta Moises agertzen dira. Ezkerreko horma-bularrean, David erregeak, bere tronuan eserita, hankak gurutzatuta oihal mehe baten azpian igarriko balitzaizkio bezala eta biola bat joz. Lan honen maisutasunagatik, bere egileari Zilargintzetako Maisua esan izan zaio baina Eztebe Maisua izenarekin ezaguna da batez ere. Euskal Herrian ere lan egin zuen artista bat da Eztebe (Leireko Porta Speciosa eliz atarian Santiagoko honekin konexioak aurkitu dira).

Beste irudi batzuk dira Adamen sorkuntza, eta Kristo bat bedeinkapena ematen. Irudi horiek guztiak iparraldeko fatxada erromanikotik edo Paradisuko fatxadatik datoz (gaur egun Acibachería atea), eta 18. mendean jarri ziren atari honetan.

Atezangoetako batean, lehen harria jarri izana oroitzen duen inskripzioa agertzen da: «ERA / IC / XVI / V IDUS / JULLII» [1078ko uztailaren 11]. Erbi bat irensten duen azeri baten irudia, eta honen aurrean, gaizki jantzitako emakume bat animalia batekin altzoan (bi irudi hauek ere beste nonbaitetik ekarriak ere). Beste irudi batzuetan Evaren sorkuntza, Kristo tronuan eta Isaaken sakrifizioa agertzen dira.

Atariko beheko hamaika zutabeetatik hiru marmolezkoak dira (erdikoa eta muturrekoak) eta gainerakoak granitozkoak. Erdikoan hamabi profeten irudiak agertzen dira eta alboetan apostoluak.

Frisorako ere Acibachería ateko irudi batzuk aprobetxatu ziren. Bi lehoi erdiko zutabearen gainean bermatuta daude, gainean krismoi bat eta irudi ezezagun bat dituztela. Medailoi batean, Betiereko Aita (edo Itxuraldatzea) agertzen da, eskuak irekita eta adarrak jotzen dituzten bi aingeruz inguratuta. Frisoaren erdian, Kristo bedeinkatzen agertzen da, Done Jakue apostolua eta Antonio Lopez Ferreirok jarritako beste sei irudi ere. San Andres, Andre Maria eta Haurra eta lau apostolu eta aingeru bat ere agertzen dira. Done Jakueren eskuinean San Joan dago, Adan eta Eva Paradisuko kanporatzearen eszena bat eta beste irudi solte batzuk, zentauro bat barne.

 Iruditegia 

 Erreferentziak 

 Kanpo estekak 

Kategoria:Santiago de Compostelako katedrala
Kategoria:Eliz atari erromanikoak